Tweede wildtuin-olifant vir sy tande gestroopOlifante in die wildtuin Foto: Marianne Styan Die Kruger-wildtuin het Donderdag gesê ŉ tweede olifant is in die Pafuri-streek van die wildtuin vir sy tande gestroop. “Die olifant se karkas is Woensdag in Pafuri, 10 km van die Mosambiekse en Zimbabwiese grens opgespoor,” het Martina Polley, woordvoerder van die Kruger-wildtuin, in ŉ verklaring gesê. Die karkas was al twee dae oud en die tande is afgesaag. Geen verdere besonderhede oor die olifant se geslag of ouderdom is bekend gemaak nie. Niemand is nog in verband met die voorval in hegtenis geneem nie. ŉ Olifantbul is in Mei in dieselfde streek doodgeskiet en sy tande afgesaag. “Olifantstropery vind nou al ŉ geruime tyd in Mosambiek en Zimbabwe plaas, en ons het verwag dat dit een of ander tyd hier by ons sal gebeur,” het William Mabasa, woordvoerder vir SANParke, gesê. Hy het gesê Pafuri is weerloos vir stropers, weens die ligging van dié streek. “Die streek word geteiken deur sindikate wat oorkant die Mosambiekse en Zimbabwiese grens werk.”